PAGE  
21
ועדת הכספים

3.11.2009


הכנסת השמונה עשרה






נוסח לא מתוקן

מושב שני

פרוטוקול  

מישיבת ועדת הכספים

יום שלישי, ט"ז בחשוון התש"ע (3 בנובמבר 2009), שעה 11:45

סדר היום:

שינויים בתקציב לשנת 2009

נכחו:

חברי הוועדה:

משה גפני – היו"ר

שלי יחימוביץ

אמנון כהן

ציון פיניאן

מוזמנים:

דוד שטיינמץ, משרד התעשייה, המסחר והתעסוקה

נדב כספי, משרד האוצר

משה גרטן, משרד האוצר

שירה גרינברג, משרד האוצר

יאיר איידר, משרד האוצר

מאיר אלדר, משרד האוצר

חנן פריצקי, משרד הרווחה והשירותים החברתיים

אורי גבע, משרד האוצר

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ
שינויים בתקציב לשנת 2009

היו"ר משה גפני:

אני פותח את ישיבת ועדת הכספים בנושא שינויים בתקציב.

פניות מספר 210-213– משרד התעשייה, המסחר והתעסוקה

דוד שטיינמץ:

מדובר פה בתוספת תקציב שקיבלנו במסגרת עסקת חבילה הן לעידוד עסקים קטנים והן לאזורי פיתוח.

היו"ר משה גפני:

אתה יודע שיש לי הרבה תלונות על משרד התעשייה? הרבה. באמת. אני מדבר ברצינות. יש טענות על המדען הראשי, הבטיחו למפעלים שייתנו להם עידוד ולא נותנים, יש לי תלונות שאתה מכיר ומדובר בהרבה תלונות. נפגשתי עם השר והמנכ"ל.

אמנון כהן:


לא עוזר.

היו"ר משה גפני:

אני לא בטוח. אני לא יודע. אני לא רוצה לומר יותר מדיי.

אמנון כהן:

בכל מקרה אנחנו נאשר את הפנייה.

היו"ר משה גפני:

אנחנו מצביעים.

ה צ ב ע ה

פניות מספר 210-213 – אושרו פה אחד

דוד שטיינמץ:

האם יש בעיה ספציפית?

היו"ר משה גפני:

כל הזמן יש בעיה ספציפית עם המשרד.

דוד שטיינמץ:

אני נציג התקצוב.

היו"ר משה גפני:

אני יודע. רציתי לעכב ועיכבתי, אבל כאשר אתה אמרת לי שאין ברירה וצריך להעביר, העברתי. 

פניות מספר 226-227 – הכוח הרב לאומי

נדב כספי:

הכוח הרב לאומי ממומן מזה שנים ב-21 מיליון דולר לשנה. בשנת 2008 התכנסה הוועדה ברומא – כל שנה  בנובמבר יש דיונים – ומשרד הביטחון אישר להם העלאה חד פעמית ל-21,750,000 שקלים. אנחנו למעשה עדכנו את התקציב של 2009 כדי להתאים את שער הדולר לשער הדולר התקציבי ולהוסיף את ה-750 אלף דולר שמשרד הביטחון מבקש.

היו"ר משה גפני:

אם כן, כמה אתם מבקשים?

נדב כספי:

זאת בעצם ההשלמה ל-87 מיליון שקלים.

שלי יחימוביץ:


למה העברה כזאת של משרד הביטחון מגיעה אלינו?

נדב כספי:

זה הכוח הרב לאומי בסיני, וזה חלק מהסכם השלום עם מצרים. הוא ממומן על ידי משרד האוצר. מי שמנהל את התקציב, זה משרד הביטחון.

היו"ר משה גפני:

אנחנו מצביעים.

ה צ ב ע ה

פנייה מספר 226-227 – אושרו פה אחד

פניות מספר 239, 248, 249, 250, 251 


מי מציג את הפנייה?

אמנון כהן:

הנציג לא הגיע. ממשיכים.

היו"ר משה גפני:

פניות מספר 242, 241, 244 – משרד התחבורה

קריאה:

מדובר כאן בהעברות תקציביות שנועדו לתקציב. יש כאן העברה לפיקוח על התחבורה הציבורית, סעיף 32, ויש כאן העברה שלפי החלטת הכנסת אנחנו צריכים להשלים את הנפקת הרשיונות לפי השיטה האירופאית, וזה מיועד למימון הכנסת הרשיונות.

היו"ר משה גפני:

באיזה סכום מדובר?

קריאה:

מדובר בהעברה של בערך 5 מיליון שקלים מסעיף בתחבורה הציבורית ועוד 3 מיליון שקלים בתקציב הפיתוח של המשרד. זה לא תקציב פיתוח כבישים.

היו"ר משה גפני:

יש שאלות? אין. אנחנו מצביעים.

ה צ ב ע ה

פניות מספר 242, 241, 244 – אושרו פה אחד

פנייה מספר 245 – מפעלי מים

משה  גרטן:


מדובר בתקציב הוצאה בגין התחייבות קודמת לפיתוח מפעלי מים באיו"ש. תקציב הוצאה מזומן בגין התחייבות קודמת.

היו"ר משה גפני:

מאיפה הכסף?

משה  גרטן:

מהאוצר.

היו"ר משה גפני:

פיתוח מקורות מים.

משה  גרטן:

כן. ביו"ש.

קריאה:

זה הולך לפיתוח.

אמנון כהן:

לא. זה בא מפיתוח והולך למפעלי המים ביהודה ושומרון.

משה  גרטן:

מדובר רק בתקציב מזומן ולא על תקציב הרשאה.

היו"ר משה גפני:

אני מאוד מבקש, אם אפשר לבוא לוועדה יותר מוכנים. זאת העברה פנימית. אנחנו מצביעים.

ה צ ב ע ה

פנייה מספר 245 – אושרה פה אחד

פנייה מספר 253–  משרד התחבורה


מה עוד אתם רוצים לרשות הנמלים? חבל על הזמן שלנוף

קריאה:

מדובר כאן על העברה של כ-250 אלף שקלים.

היו"ר משה גפני:

למה 250 שקלים? 100 אלף שקלים.

קריאה:

כנראה הפנייה לא הגיעה אלי. זאת פנייה של משרד הביטחון או ספנות?

אמנון כהן:

ספנות.

קריאה:

אתה צודק. זאת טעות שלי. זה 100 אלף שקלים

היו"ר משה גפני:

לאשר את זה?

קריאה:

אני מקווה.

היו"ר משה גפני:

תגיד לי למה. 100 אלף שקלים?

קריאה:

100 אלף שקלים הם עבור השתתפות בארגון הספנות הבינלאומי.

היו"ר משה גפני:


אנחנו מצביעים.

ה צ ב ע ה

פנייה מספר 253 – אושרה פה אחד

פנייה מספר 255 – משרד החינוך

שירה גרינברג:

הפנייה הזאת נועדה לתקצוב השתתפויות של משרדים אחרים עם משרד החינוך וכן כל מיני שינויים פנימיים בתקציב משרד החינוך. אני אתן מספר דוגמאות. יש 750 אלף שקלים שעוברים מבטיחות בדרכים בנושא ההדרכה של הנושא הזה בתנועות נוער, יש את איכות הסביבה שמעביר 600 אלף לנושא של צער בעלי חיים, יש 950 אלף שקלים שעוברים לנושא של תוכנית קרב ירוק כאשר בתוך תכנית קרב יש להם מספר נושאים ואחד הנושאים הוא תוכנית קרב ירוק שזה לימוד וחינוך של הילדים לכל הנושא של איכות הסביבה, שמירה על הסביבה וכולי. יש עוד דוגמאות שאני יכולה לתת אבל השאלה אם אתם רוצים.

היו"ר משה גפני:

תגידי.

שירה גרינברג:

יש 21 מיליון ו-700 אלף שקלים שהולכים מהמשרד לביטחון פנים בנושא אבטחת מוסדות חינוך. כמו כן יש כאן 10 מיליון שקלים שמשרד החינוך טעה בתקנה בעבר והכנסנו אותם בנושא של תנועות נוער לתקנה לא נכונה ואנחנו מעבירים אותם לתקנה הנכונה. אלה הדברים.

אמנון כהן:

מלגות ומענקים לתלמידים. באיזה תלמידים מדובר?

שירה גרינברג:

התקנה של מלגות לתלמידים היא תקנה שהולכת לפי סוציו-אקונומי כאשר המנהלים מדווחים.

אמנון כהן:

תלמידים שלא יכולים לשלם אגרת חינוך ודברים כאלה?

שירה גרינברג:

כן. תשלומי הורים. כאשר הם לא מסוגלים לשלם, יש את המימון של המלגות.

ציון פיניאן:

השתתפות בתשלומי הורים.

שירה גרינברג:

כן.

היו"ר משה גפני:

אנחנו מצביעים.

ה צ ב ע ה

פנייה מספר 255 – אושרה פה אחד

פנייה מספר 260 – משרד התעשייה, המסחר והתעסוקה


זה המדען?

דוד שטיינמץ:

זה כסף לתשתיות.

היו"ר משה גפני:

נדבר על זה אחר כך. אני אחזור לזה.

פניות מספר 261-262 – המשרד לביטחון פנים

יאיר איידר:

הפנייה נועדה לבצע העברת עודפים ממשטרת ההגירה לרשות ההגירה. משטרת ההגירה עברה לרשות ההגירה, מהמשרד לביטחון פנים למשרד הפנים, וזה חלק מהכסף שעבר שהוא מהווה עודפים משנה שעברה שהם הועברו למשרד לביטחון פנים ועכשיו מעבירים אותם למשרד הפנים.

אמנון כהן:

זה תקציב העברה או בגלל מה?

יאיר איידר:

לא, זאת העברה מהמשרד לביטחון פנים למשרד הפנים.

אמנון כהן:

למה נועד הכסף הזה?

יאיר איידר:

הכסף הזה נועד בעיקרון לקניית כרטיסי טיסה בחזרה.

היו"ר משה גפני:

תודה רבה. יש שאלות? אין. אנחנו מצביעים.

ה צ ב ע ה

פניות מספר 261-262 – אושרו פה אחד

פנייה מספר 263 – פיתוח תשתיות תיירותיות

יש כאן מישהו ממשרד התיירות? אין. אנחנו עוברים לפנייה הבאה. אם הוא יגיע, נחזור לפנייה הזאת.

פנייה מספר 270 – משרד התעשייה, המסחר והתעסוקה


נחכה עם זה.

פנייה מספר 271 – משרד התעשייה, המסחר והתעסוקה


נחכה עם זה.


מר שטיינמץ, אם אתה חייב ללכת, אני מביא את זה עכשיו.

דוד שטיינמץ:

לא אמרתי שאני חייב ללכת. 

היו"ר משה גפני:

אני שואל. אתה יכול לחכות?

דוד שטיינמץ:

כן.

היו"ר משה גפני:

אני אחזור לפניות האלה. בינתיים תבדוק אצל המדען האם נותנים לכל מי שמגיע לו. אנחנו הרי רוצים לעודד את המפעלים.

פנייה מספר  273 – שיקום נכים


אני מבקש שהרפרנט יבוא כי אלה דברים חשובים.

אמנון כהן:

בינתיים נתקדם. אולי הוא יגיע בהמשך.

היו"ר משה גפני:

פנייה מספר 274 – משרד הרווחה

חנן פריצקי:

הבקשה נועדה לאפשר שינויים פנימיים בתוך תקציב משרד הרווחה.

ציון פיניאן:

מה הם השינויים?

חנן פריצקי:

אנחנו מעבירים כספים מפנימיות לנכים לפנימיות לעיוורים , היה שם איזה גירעון, אנחנו מקימים מסד נכויות ואנחנו מתקצבים  עזבונות. אנחנו מסדרים מספר סניפים לקראת סוף השנה.

היו"ר משה גפני:

אתם עושים דברם חשובים אבל מאוד חשוב שתעשו את זה מהר ולא באיטיות.

ציון פיניאן:

לעשות מהר ולמקומות הנכונים.

חנן פריצקי:

אנחנו מאוד משתדלים.

אמנון כהן:

השר הבטיח תקציב מסוים ומיוחד לעמותות שעוסקות בכל נושא העוני. אתה יודע על זה משהו? מדובר ב-200 מיליון שקלים.

חנן פריצקי:

יש 200 מיליון. היו בקשות של העמותות, 600 עמותות. העמותות עברו בקרה חשבונאית. אנחנו בתהליך בדיקה די מתקדם. סביר להניח שכ-600 עמותות הן אלה שיקבלו.

אמנון כהן:

עוד שבועיים יסתיים הסיפור?

חנן פריצקי:

אני לא יודע לומר לך, אבל אנחנו עובדים על זה.

אמנון כהן:

לפני שהעמותות ימותו, שיקבלו את הכסף.

חנן פריצקי:

אנחנו מאוד מקווים שכן.

אמנון כהן:

זה נושא חשוב שצריך לאשר אותו.

היו"ר משה גפני:

אנחנו מצביעים.

ה צ ב ע ה

פנייה מספר 274 – אושרה פה אחד

פנייה מספר 275 – משרד הרווחה

חנן פריצקי:

הפנייה ועדה לאפשר העברת כספים לשיקום האסיר. אנחנו עשינו שם סדר השנה ונכנס מנכ"ל חדש. הייתה שם בעיה בכמה התקשרויות. אנחנו מעבירים לשם 2 מיליון שקלים.

היו"ר משה גפני:

אנחנו מצביעים.

ה צ ב ע ה

פנייה מספר 275 – אושרה פה אחד

אני מדלג על הפנייה של משרד התעשייה. אחרי כן נקיים דיון לגבי הפניות של משרד התעשייה.

פנייה מספר 283 – משק המים

יאיר איידר:

במסגרת החלטות ממשלה הוחלט להקים שלושה מתקני טיפול בשפכים. יש שני סכומים שמדברים על פדיון קרקע שצריך לשלם לישובים ועוד סכום אחד עבור הקמת המתקן.

היו"ר משה גפני:

אנחנו מצביעים.

ה צ ב ע ה

פנייה מספר 283 – אושרה פה אחד

פניות מספר 284, 286 עד 288 – המשרד לביטחון פנים

מאיר אלדר:


הפנייה נועדה לתקצב את משטרת ישראל בסך של 80 מיליון שקלים כאשר מתגברים את תקציב האמרכלות וחלק מזה  הולך לרשות למלחמה בסמים.

היו"ר משה גפני:

אבל אישרנו קודם לרשות למלחמה בסמים.

מאיר אלדר:

לא, אלה עודפים שנשארו משנה שעברה. הם עברו למשרד ראש-הממשלה. הסכום מיועד לתגבור תקציב הפיתוח של המשטרה, כולל פיתוח מערכת קשר חדשה למשטרה.

אמנון כהן:

מה זה קניות ושכר? מה קונים?

מאיר אלדר:

תקציב אמרכלות, כמו שאמרתי, זה מיועד למשל לדלק בעקבות התייקרויות.

אמנון כהן:

שירותי כוח אדם זה שכר? לא שוטרים חדשים.

מאיר אלדר:

לא.

היו"ר משה גפני:

אנחנו מצביעים.

ה צ ב ע ה

פניות מספר 284, 286 עד 288 – אושרו פה אחד

פנייה מספר 294 – ביטוח לאומי

אורי גבע:

אני אחליף את הרפרנט.


היו"ר משה גפני:

מי אתה?

אורי גבע:

אני רפרנט משרד ראש הממשלה.

היו"ר משה גפני:

מה פירוש המילה אחליף אותו? זאת אומרת, הוא לא יכול להגיע בגלל השם?

אורי גבע:

היו לו התחייבויות אחרות ואני אציג את הפנייה במקומו.

היו"ר משה גפני:

בסדר.

אורי גבע:

אנחנו רוצים להעביר 7 מיליון שקלים לביטוח לאומי מהמשרד לגמלאים לטובת פרוייקטים שמשרד הגמלאים משתתף בהם וזה נוגע למשל להקמת מתקני ספורט, תמיכות שונות לדיור וכולי.  הכל במסגרת הפנייה הזאת. 

אמנון כהן:

היו עוד פניות של משרד ראש-הממשלה. למה הן לא הגיעו ביחד? אמרו שהכל מגיע ביחד.

אורי גבע:

אני בטוח שבשבוע הבא יהיו.

אמנון כהן:

אמרו שלא מעבירים שום פנייה אלא שהכל יעבור ביחד. איפה הפניות? אמרתם ביחד.

אורי גבע:

מבחינת פניות, כאשר אנחנו עושים פנייה ממשרד למשרד, עושים ביחד.

אמנון כהן:

הפנייה הזאת גם היא ממשרד ראש-הממשלה.

אורי גבע:

כן.  אלה גמלאים שנמצאים תחת הסעיף של משרד ראש-הממשלה.

אמנון כהן:

אני אומר שיש עוד כמה פניות. אני רוצה לעכב את זה.

היו"ר משה גפני:

לא, אתה לא מעכב את זה. מה אתה רוצה לעכב, את הביטוח הלאומי? את הנכים?

אמנון כהן:

אנחנו אומרים כמדיניות שהכל יבוא במסגרת אחת.

היו"ר משה גפני:
חבר הכנסת אמנון כהן צודק. אנחנו נצביע על הפנייה הזאת והוא לא יעשה רביזיה. אני מכיר אותו, הוא בעד הביטוח הלאומי והוא רוצה לעזור לאנשים אבל הוא נגד המציאות הזאת שנאמר שיבואו כל הפניות ביחד והן לא באו. כפי שאתה אומר להם תמיד: ראו, הוזהרתם.

אמנון כהן:

טוב, בסדר.

היו"ר משה גפני:

אנחנו מצביעים.

ה צ ב ע ה

פנייה מספר 294 – אושרה פה אחד

פנייה מספר 295 – משרד הרווחה, ניצולי שואה

טמיר כהן:


מרכז מידע לקשישים.

חנן פריצקי:

משרד הרווחה מעביר 3 מיליון שקלים למשרד הגמלאים לטובת הקמת מרכז מידע לניצולי שואה.

אמנון כהן:

יש להם מידע מסודר.

חנן פריצקי:

מדובר בהקמת מרכז מידע. אנחנו מקימים מרכז מידע במשרד הגמלאים שהוא עובד משנה שעברה והוא לטובת מיצוי זכויות של ניצולי שואה.

היו"ר משה גפני:

זה דבר חשוב. אנחנו מצביעים.

ה צ ב ע ה

פנייה מספר 295 – אושרה פה אחד

פנייה מספר 300

שירה גרינברג:

הפנייה הזאת נועדה למימון התוספת של תקצוב מוסדות תורניים שזה בהתאם להסכמים הקואליציוניים שהיו. מדובר ב-65 מיליון שקלים.

היו"ר משה גפני:

ובלי זה אי אפשר לשלם החודש.

שירה גרינברג:

נכון.

ציון פיניאן:

ומי שנוכח כאן, מבין את הבעיה.

היו"ר משה גפני:

אבל זה לא כל הסכום אלא רק חלק ממנו.


אנחנו מצביעים.

ה צ ב ע ה

פנייה מספר 300 – אושרה פה אחד

אמנון כהן:

אני יכול לעשות רביזיה?

היו"ר משה גפני:

כן.

אמנון כהן:

תצביע עליה.

היו"ר משה גפני:

מי בעד הרביזיה?

הצבעה על הרביזיה

אני חוזר לפנייה הקודמת, פנייה מספר 298-299.

אורי גבע:

הפנייה נועדה לתגבור תקציב בית הנשיא בסך של כ-6 מיליוני שקלים.

אמנון כהן:

מתי היה כאן האפיפיור?

אורי גבע:
השנה ובית הנשיא נשא בעלויות בעצמו ואנחנו מתקצבים את זה.

אמנון כהן:

אנחנו תקצבנו את זה כבר כמה פעמים.

אורי גבע:

לא, זה בחלקים. כל משרד מתוקצב בהתאם.

אמנון כהן:

אחר כך יש אמרכלות.

אורי גבע:

אמרכלות. מדובר בתקצוב הסכם פרישה ופרמדיק לנשיא.  שיפור אמצעי ביטחון ותגבור תקציב הנסיעות של הנשיא.

אמנון כהן:

איזה נסיעות? לאיפה?

אורי גבע:

לברזיל.

אמנון כהן:

אנחנו צריכים לאשר תקציב חשוב. מדובר בנשיא מדינת ישראל וצריך שהכל ייראה כמו שצריך. אפשר להצביע בעד, אוני.

היו"ר משה גפני:

אנחנו מצביעים.

ה צ ב ע ה

פניות מספר 298-299 – אושרו פה אחד

פניות מספר 279-280 – משרד הבריאות

אמנון כהן:

סגן שר הבריאות ביקש להעביר את זה באופן דחוף.

היו"ר משה גפני:

מי מציג את הפניות?

אמנון כהן:

סגן השר אמר שהוא יגיע לכאן.

היו"ר משה גפני:

הוא לא אמר. מי מציג את זה? מחוסר ברירה, חוזרים למשרד התעשייה. מר שטיינמץ, אתה צריך לעזור לי.

טמיר כהן:


עמוד 26. פנייה מספר 260.

היו"ר משה גפני:

מר שטיינמץ, אתה דיברת עם המדען הראשי?

דוד שטיינמץ:

לא. 

היו"ר משה גפני:

פנייה מספר 260 – משרד התעשייה, המסחר והתעסוקה.

דוד שטיינמץ:

יש החלטת ממשלה מספר 3954 שהנושא שלה הוא מחקר ופיתוח טכנולוגי וייצור חשמל בתחום האנרגיה המתחדשת. זאת תוכנית חמש-שנתית. בתוכנית הזאת יש השתתפות שלנו במשרד התשתיות בגובה של מיליון וחצי שקלים עבור מחקר ופיתוח גנרי ואנחנו מעבירים למשרד התשתיות מיליון וחצי שקלים.

היו"ר משה גפני:
אנחנו מצביעים.

ה צ ב ע ה

פנייה מספר 260 – אושרה פה אחד

אני מבקש להודיע, ואני מבקש לרשום את זה, שחבר הכנסת אלכס מילר הודיע לי לפני הישיבה שהוא מבטל את כל הרביזיות שלו.

אמנון כהן:

הוא גם אמר באיזה נושאים?

היו"ר משה גפני:

לא, לא התעניינתי. 

אמנון כהן:

הכל מכל וכל.

היו"ר משה גפני:

מה שאתה, ציון פיניאן ואני הצבענו בעד. אלה רק רביזיות שלו. אם הוא מסיר את הרביזיה, אני לא חוזר לדון למה הצבענו בעד.

ציון פיניאן:

הערה. גם חבר הכנסת אמנון כהן וגם אני – מחר ה-4 בנובמבר – אם לא יפתרו את הבעיה של המתנ"סים, נצטרך לפעול בוועדת הכספים.

אמנון כהן:

מרכז הקואליציה בוועדת הכספים ויושב-ראש ועדת הכספים מחליטים.

היו"ר משה גפני:

בסדר. אני אומר להם את זה.

ציון פיניאן:

ה-4 בחודש היה התאריך האחרון.

אמנון כהן:


למעט דברים שאנחנו חושבים שהם חשובים לנו, לציבור. 

ציון פיניאן:

כל תוכנית, יש בה בסיס לשינוי.

היו"ר משה גפני:

הבנתי. בסדר. אני גם אעביר להם את המסר הזה. 

עמוד 33, פנייה מספר 270 – משרד התעשייה, המסחר והתעסוקה
דוד שטיינמץ:

מדובר כאן בשינויים פנימיים בתפקוד המשרד כאשר אנחנו מעבירים לעידוד סחר חוץ מאה אלף שקלים, לשירותי המחשוב שלנו.

היו"ר משה גפני:

זה בתוך המשרד?

דוד שטיינמץ:

כן. בתוך המשרד.

היו"ר משה גפני:

אנחנו מצביעים.

ה צ ב ע ה

פנייה מספר 270 – אושרה פה אחד

פנייה מספר 271 – משרד התעשייה, המסחר והתעסוקה

דוד שטיינמץ:

מדובר בהחלטת ממשלה לפיה יש תקצוב במענקים למפוני גוש קטיף על פי החלטה מספר 604 מיום ה-19 בספטמבר 2009, תקצוב של 4.5 מיליון שקלים.

היו"ר משה גפני:

אתה קורא מתוך הכתב או שאתה זוכר את מספרי החלטות הממשלה בעל פה?

דוד שטיינמץ:

קודם כל, אני קורא וגם יש לי את ההחלטה.

היו"ר משה גפני:

אנחנו מצביעים.

ה צ ב ע ה

פנייה מספר 271 – אושרה פה אחד

פנייה מספר 276 – משרד התעשייה, המסחר והתעסוקה

דוד שטיינמץ:

מדובר בשינויים פנימיים.

היו"ר משה גפני:

צריך לעשות הרבה שינויים פנימיים ולא רק בתקציב. מה אתה מסביר כאן?

דוד שטיינמץ:

כאן יש לנו שינויים פנימיים. לקראת סוף שנה אנחנו לוקחים למשל ממחקר ופיתוח בינלאומי, שאנחנו מתקצבים אותו  ושער הדולר משתנה כך שלפעמים נוצרים שם עודפים, ומעבירים אותו לקרן המחקר  והפיתוח הראשית  על מנת שדרכה נוכל לתת יותר ולעזור למפעלים.

היו"ר משה גפני:

העזרה למפעלים ניתנת לפי קריטריונים?

דוד שטיינמץ:

אני מאמין שכן.

היו"ר משה גפני:

אני מאמין בקדוש ברוך הוא. השאלה אם אתה יודע שזה הולך על פי קריטריונים.

דוד שטיינמץ:

זה הולך על פי קריטריונים מסוימים.

היו"ר משה גפני:

בכמה כסף מדובר?

דוד שטיינמץ:

ב-13 מיליון שקלים. כאמור, אלה שינויים פנימיים.

היו"ר משה גפני:

תשאל את המדען הראשי אם הכל באמת על פי קריטריונים.

דוד שטיינמץ:

כבוד היושב-ראש, אם אתה רוצה, אני יכול להביא לכאן את סגנית המדען הראשי.

היו"ר משה גפני:

לא. לא ביקשתי את זה. אני מרוצה שאתה בא לכאן ולא זאת הבעיה. אני שואל אם אתה יכול לשאול את המדען הראשי אם הסיוע למפעלים   ניתן על פי קריטריונים. תאמר לו ששאלתי.

דוד שטיינמץ:

אני אשאל אותו.

היו"ר משה גפני:

בסדר. תודה. אנחנו מצביעים.

אמנון כהן:

שגם יענה לו.

היו"ר משה גפני:

לא, אני לא צריך שהוא יענה לו. אני סומך עליו. תגיד לי רק מה הוא אמר. תודה רבה. אנחנו מצביעים.

ה צ ב ע ה

פנייה מספר 276 – אושרה פה אחד

פנייה מספר 281 – משרד התעשייה, המסחר והתעסוקה

דוד שטיינמץ:

מדובר כאן על אזורי פיתוח, הפשרת אזורי תעשייה באזורי פיתוח.  יש לנו בתקציב עתודות וגם יש לנו בתקציב הכנסות. אנחנו מפזרים עכשיו גם את העתודה וגם הכנסה שתמיד יוצאים לנו לקראת סוף השנה להפשרת אזורי תעשייה. 

היו"ר משה גפני:

אנחנו מצביעים.

ה צ ב ע ה

פנייה מספר 281 – אושרה פה אחד

אני מבקש להעיר ולומר שיש לי טענות למשרד התעשייה. 

אמנון כהן:

לא אליך.

היו"ר משה גפני:

בדיוק. 

דוד שטיינמץ:

אני יודע שזה לא אישי.

היו"ר משה גפני:

באמת לא אישי. אתה יכול לומר במשרד  - ואני מבקש שזה גם יהיה רשום בפרוטוקול – שבזכותך הפניות עוברות וזה לא השר והמנכ"ל. השר והמנכ"ל, כוונותיהם טובות אבל הביצוע לוקה בחסר ממש וזה אמור לגבי כמה אגפים במשרד. אני לא אוהב את זה, אבל בסדר.

דוד שטיינמץ:

למסור את המסר הזה?

היו"ר משה גפני:

כן.

דוד שטיינמץ:

למנכ"ל.

היו"ר משה גפני:

כן.

אמנון כהן:

ולהביא לנו תשובה.

היו"ר משה גפני:

כן. תביא לי גם תשובה מהמדען הראשי. יש שם כמה אגפים ואני לא מבין איך זה מתנהל. יש מדיניות של השר, מדיניות של המנכ"ל, וזה מתנהל בצורה אחרת.

דוד שטיינמץ:

אתה רוצה שאני אשלח לך את הקריטריונים?

היו"ר משה גפני:

לא, אני לא צריך שתשלח לי. רק תברר אם יש קריטריונים ואם בעקבות זה שמעבירים, אם נותנים למפעלים כדי לעודד אותם.


יש עוד פניות שמישהו נמצא כאן ולא דנו בהן?

אורי גבע:

עמוד 9, פנייה מספר 249.

אמנון כהן:

עברנו על זה, אבל הרפרנט לא היה.

היו"ר משה גפני:

אתה היית כאשר הקראתי את המספר?

אורי גבע:

אני חושב שכן, אבל התבלבלתי במספר.

היו"ר משה גפני:

אני גם אמרתי שאם מישהו מגיע, אני אחזור, אבל אם היית כאן, אז בוודאי שנדון בפנייה. אני לא אוהב את סוג הפניות האלה ואתה תצטרך להסביר את זה. אני לא מצליח להבין כי לא למדתי כלכלה באוניברסיטה, אבל מכניסים לכאן את הנהלת בתי המשפט, את פרוייקט משרד התעשייה – ואני אוהב את המשרד – פרוייקט עם משרד התחבורה, פרוייקט עם משרד הרווחה. זה גורם לי בלבול ואני מבקש שתסביר. אתם למדתם כלכלה, אז אתם יודעים מה אתם עושים.

אורי גבע:

זאת לא כלכלה.

אמנון כהן:

כלכלה פר-אקסלנס.

אורי גבע:

זאת תוכנית ההאצה  לשנים 2009-2010, 50 מיליון שקלים.

היו"ר משה גפני:

קיבלנו בשבוע שעבר את התוכנית?

אורי גבע:

אני לא יודע.

היו"ר משה גפני:

לא, אני מצטער. 

טמיר כהן:


ביקשנו ולא קיבלנו.

היו"ר משה גפני:

אני מצטער. אני ביקשתי בשבוע שעבר. ביקשתי לדעת מהי תוכנית ההאצה במשרדי הממשלה. הפנייה הזאת הייתה כבר. 

אורי גבע:

יש לי כאן פירוט שניתן לי לגבי הסכום שהושקע בכל משרד במסגרת התוכנית.

היו"ר משה גפני:

אבל אני ביקשתי בשבוע שעבר וחברי הוועדה ביקשו. מדובר בתוכנית האצה ואני רוצה לדעת למשל מתי המשרד להגנת הסביבה ייכנס לתוכנית ההאצה. אני למשל ירוק, ואני רוצה שהמשרד להגנת הסביבה יקודם. ביקשתי תוכנית. למה אנחנו לא יכולים לקבל תוכנית?

אורי גבע:

אני אבקש אותה.

היו"ר משה גפני:

תביא את התוכנית. בסדר.

דוד שטיינמץ:

היושב-ראש, לפחות לגבי הפרוייקט שלנו אני יכול להסביר.

היו"ר משה גפני:

לא. זה שאני מתייחס למשרד התעשייה כמו אל כל המשרדים, זה בזכותך. פריבילגיה שרק משרד התעשייה יהיה, לא. אני ביקשתי בשבוע שעבר או לפני שבועיים לקבל את התוכנית מדובר בתוכנית האצה ואני רוצה לדעת מה סדר הדברים. אני רוצה לדעת מתי במשרד פלוני תהיה תוכנית האצה, מתי במשרד אלמוני תהיה התוכנית, מי המשרדים המועדפים וכולי. לפחות שיהיה משהו שיראו שאנחנו מפקחים עליכם כי כך אנחנו בכלל לא מפקחים על כלום. כך אומרים עלינו בעיתונים.

אורי גבע:

אני אביא לך את התוכנית.

אמנון כהן:

שלח לכל חברי הוועדה. שלח במייל.

היו"ר משה גפני:

אתה איש נחמד ואני רוצה לאשר את הפנייה, אבל אני לא יכול לעשות צחוק מהוועדה. יש עוד פניות? אין.


תודה רבה. הישיבה נעולה.

הישיבה ננעלה בשעה 12:15

